སྐྱ་སེང་གིས་རང་གི་ཆུང་མར་རང་ཉིད་དང་མཚུངས་པའི་སྐྱེས་བུ་ཞིག་བསྟེན་ནས་བུ་ཞིག་བཙའ་དགོས་པར་བཤད་པས།ཀུན་ཏིས་ཀྱང་རང་ཉིད་ལ་དྲང་སྲོང་གནས་ངན་ལ་འོ་མ་ཕུལ་བའི་ལྷག་པའི་བསམ་པ་ལས་སྐྱེས་པ་སུ་བཀུག་ཀྱང་ཁུག་པའི་རིག་སྔགས་གནང་ཡོད་པ་དེ་སྤྱད་དེ་ཉི་མ་བཀུག་ནས་དེ་དང་ལྷན་ཅིག་ཏུ་བསྡད་པ་ལས་བུ་གཅིག་བྱུང་ཞིང་།དེའི་མཚན་ལ་རྣ་ཅན་ཞེས་བྱ་སྟེ་མ་ངོ་ཚ་ནས་ཟངས་ཀྱི་སྒྲོམ་དུ་བཅུག་སྟེ་རྒྱ་མཚོར་བསྐྱོད་པ་དག་ལ་བསྐུར་ནས་བཏང་བས་སྲིན་པོ་རྟ་གཟུགས་ཞེས་པས་སྒྲོམ་བརྙེས་ཏེ་ཁ་ཕྱེ་ནས་བལྟས་པས་བུ་གཅིག་བྱུང་བ་ལ་ངའི་བུ་བྱེད་ཟེར་ནས་ཁྱེར་ཏེ་ཆེར་གསོས་སོ།།དེ་ནས་ཆོས་དང་མཉམ་དུ་སྤྱད་པས་བུ་གཡུལ་ངོར་བརྟན་པ་སྐྱེས་ཤིང་།རླུང་དང་སྤྱད་པས་འཇིགས་སྡེ།ཚངས་པ་ལས་བུ་སྲིད་སྒྲུབ་སྐྱེས།སྐྱེས་པ་འགུག་པའི་རིག་སྔགས་ལྔ་ལས་ལྷག་མ་གཉིས་བཙུན་མོ་མ་དྲི་ལ་བསླབས་སོ།།དེ་ནས་མ་དྲིས་ལྷའི་སྨན་པ་ཐ་སྐར་སྤུན་གཉིས་ལ་གསོལ་བ་བཏབ་པས་རིགས་མེད་དང་ལྷར་བཅས་ཞེས་བྱུང་བའི་སྔ་མ་ལ་མིག་གི་རྣམ་པར་ཤེས་པ་བརྟན་པོར་ཡོད་པ་དང་ཕྱི་མ་ལ་གཟུགས་མཛེས་པའི་ཡོན་ཏན་ལྡན་ནོ།།དེ་ལྔ་ལ་སྐྱ་སེང་བུ་ལྔ་ཞེས་འཇིག་རྟེན་ན་གྲགས་སོ།།